**Preventívny program KOZMO**

Preventívny program Kozmo a jeho dobrodružstvá je určený deťom vo veku 4-7 rokov. Cieľom tohto programu je, aby sa deti naučili identifikovať rôzne formy násilia, aby vedeli požiadať o pomoc. Cieľom je aj podpora a posilňovanie pozitívneho správania sa u detí- posilňovanie pozitívneho správania sa u detí prebieha formou zbierania slniečkovej energie pre Kozma (aby mohol lietať z planéty na planétu, a aby mohol opäť prísť k deťom). Vždy na týždeň je stanovená úloha za čo môžu zbierať slniečkovú energiu. Deti môže pochváliť pani učiteľka, ale taktiež aj deti medzi sebou. Takto si skôr osvoja pozitívne správanie. Napr. po prvom stretnutí budú deti zbierať pozitívnu energiu pre KOZMA za pomoc kamarátovi za upratanie napr. hračiek alebo školských pomôcok, za pomoc pri učení, za pochvalu kamaráta, za spoluprácu pri činnostiach, či pri spoločnej hre, pri ktorej sa budú spoločne zabávať a počúvať sa. Program pozostáva z 10 stretnutí.

Obsah jednotlivých stretnutí je nasledovný:

1.stretnutie – zoznámenie sa s Kozmom- kto to je, lietanie vo vesmíre, kozmo pumpa, kozmo svetlo a slniečková energia.

2. stretnutie – Kozmo bol na planéte Krikľúň. Na tejto planéte sa deti naťahovali o nejaké veci, kričali na seba. Cieľom je poukázať na to, že v rôznych situáciách (napr. keď na nás niekto kričí) sa môžeme cítiť rôzne- identifikácia emócii – smútok, hnev, radosť…

3.stretnutie – Kozmo bol na planéte HAHA- rozdielnosť medzi nami – príbeh o chlapcovi, ktorému sa niekto posmieval za to, v akom dome býval.

4.stretnutie – Kozmo bol na planéte CHICHI- na planétu sa prisťahuje dievča, ktoré je ryšavé a má pehy. Niektoré deti sa jej za to vysmievajú. Deti cez hrovú aktivitu hľadajú veci, ktoré ich spájajú, a ktoré ich rozdeľujú.

5. stretnutie – Kozmo bol na planéte KOLORKA – kamaráti v triede, kamaráti vo svete.

Rozdielnosť medzi nami, každý sme jedinečný, mali by sme sa však ku každému správať slušne a milo.

6. stretnutie- Kozmo bol na planéte MAJTO- keď si chceme od niekoho niečo požičať, slušne si vypýtame a nezabudneme poďakovať.

7.stretnutie- Kozmo bol na planéte BUMBÁC- toto stretnutie je zamerané na riešenie konfliktov, konflikty neriešime bitkou, nenásilné riešenie konfliktov.

8.stretnutie – Kozmo bol na planéte FARBIČKA- aké to je, keď nosíme okuliare alebo sme na vozíčku? Téma venovaná rôznym zmyslovým znevýhodneniam.

9. stretnutie – Kozmo bol na planéte JAJA- kooperácia detí, keď pracujeme spolu, môžeme

dosiahnúť viac, spolupráca medzi deťmi.

10. stretnutie- rozlúčka s KOZMOM.

Stretnutia prebiehajú vždy v týždňových intervaloch.

Na stretnutiach pracujeme s krátkym videom, na ktorom je zachytený problém, pracujeme s príbehom v knižke. Na základe príbehov sa deti učia rozpoznať správanie, ktoré nám prekáža, ktoré môže zraniť, ale aj ako by sme sa zachovali a zareagovali, keby nám niekto ubližoval. Stretnutie je prestriedané hrami, pohybom.

Deti sa budú môcť naučiť krátku básničku alebo si vymaľovať omaľovánku- ktorá je vždy

prepojená s príbehom so stretnutia.

Mgr. Jana Šimšáleková, CPPPaP Zvolen